
«Dins el cor del món». Idea original i creació: Anna Farriol, Iria Corominas, Txell Felip i Mireia Fernàndez, Direcció: Mireia Fernàndez, Dramatúrgia: Denise Duncan i Engruna Teatre, Mirada externa: Jokin Oregi (Cia. Marie de Jongh), Acompanyament en la creació: Núria Olivé, Interpretació: Iria Corominas i Anna Farriol, Composició musical, piano i acordió: Albert Ciurans, Estudi gravació: La llar de folk, Gravació guitarra: Aleix Garriga, Gravació violoncel: Andrea Peirón, Disseny espai escènic i vestuari: Clàudia Vilà, Construcció escenografia: Taller d’escenografia Castells SL, Construcció atrezzo: Xavi Arbonès, Confecció vestuari: Art & Seams, Disseny i construcció màscares: Iria Roibàs, Cap tècnic i disseny de làser: Jonàs Serri, Disseny de llums: Guillem Gelabert, Disseny espai sonor: Jordi Sala, Veus en off: Carla Mercadé, Albert Capilla, Disseny gràfic: Ferran Llorens, Fotografia: Arian Botey, Producció executiva: Txell Felip, Autora novel·la original: Sabina Berman, Agraïments: a la Júlia Santacana, al Miquel Fernàndez, a la Ganecha Gil, a l’escola Teresa Claramunt, a la Confraria de pescadors de Barcelona, a les nostres famílies i psicòlogues per acompanyar-nos. Amb el suport de l'ICEC, Grec Festival de Barcelona, l'Estruch Fàbrica de creació de Sabadell, laSala. Centre de creació d'Arts per a les famílies, l'Ajuntament de Castellar del Vallès i l’Associació Àsperger de Catalunya. Engruna Teatre. Grec'23. Sant Andreu Teatre (SaT!), Barcelona. 12 i 13 juliol 2023.

_______________________________________________________________
Enginyós i tendre quadre de calidoscopis personals

Engruna Teatre (Univers, Sopa de pedres) ha volgut fer un tendre retrat sobre l'autisme a partir de la història escrita per Sabina Berman. Han bastit la història mesurant bé l'equilibri entre tendresa, estranyesa i un pic d'humor. I en tres plànols diferents: la Natura (en la que viu Karen fins que la tieta la rescata); la civilització (amb la imatge de les naus que enllaunen les tonyines); i el món interior de la protagonista. Són tres miralls posats amb cura dins d'un cilindre i que permeten construir un calidoscopi sempre variant amb pedres de colors i llums que multipliquen la visió possible. Des d'aquesta diversitat integradora expliquen que cadascú té un calidoscopi especial des d'on mirar la realitat i de conviure-hi.

L'espai escènic de Clàudia Vilà és un dels encerts cabdals del muntatge que centra el to en què serà tractada la trama: Una dona rep d'herència una fàbrica de pesca i venda de tonyines; el palauet on vivia la seva germana difunta; i, de sorpresa, sense que en tingués coneixement de la seva existència, la Karen una filla assalvatjada dins del jardí, que resulta ser la seva neboda. A mesura que redreça el negoci i la llar "que es cau a trossos", inicia la convivència amb la Karen, "que està feta a trossos". Aconsegueix trobar el canal per comunicar-se i perquè ella agafi interès per la lectura i el món. De la Terra entra al mar i hi descobreix un espai que es mou a un ritme molt més apacible per la seva forma de ser. Karen sorprèn en la seva capacitat d'aprendre i de donar un gir al negoci familiar i a la cura dels animals (es redueix l'estrès animal, tot i que no s'eviti el seu sacrifici).

Pensada per a un públic major de 10 anys, la dramatúrgia, en la que s'hi ha sumat Denise Duncan (Está linda la mar, Negrata de merda, El combat del segle) s'atura poc en els fracassos de la tieta per comprendre la Karen. De seguida, es traslladen al món d'aprenentatge constant. La Karen viu amb intensitat i sense filtres la vida i li interessa parlar dels pets, dels vòmits i de la pudor de les aixelles de la seva nova mare; Rebutja les convencions socials, els eufemismes (que l'obra confon amb la metàfora), la hipocresia i la relació afectuosa. Els personatges secundaris del muntatge es presenten amb una màscara, com les de Marie de Jongh (Amour, André i Dorine, Ama, Estrella). No és cap casualitat, ja que els hi han aportat una mirada exterior al muntatge. Probablement, aquests secundaris, caricatures simplificades que li donen un toc divertit, podrien tenir algun arquetip més marcat entre ells per a diferenciar-los. També la cançó necessita reforçar la veu per fer entendre millor una lletra que és clau, veu destil·lada de la complexa situació íntima entre les dues protagonistes. Són detalls que poden sumar a una posada en escena notable, a hores d'ara.

Més enllà de la trama, que circula amb ritme i empatia cap a l'espectador, el món interior de Karen és dins de l'ull de bou de l'escenari. I, puntualment, es trasllada aquesta experiència al públic amb un làser que s'extèn (com a Solar de Mos Maiorum) per tots els racons. El darrer quadre final, que no desvetllarem, és màgic, preciós de comunicació no verbal directa amb les persones amb diferent grau d'autisme. Si cal ser curosos amb els que viuen aquesta diversitat, cal ser també molt empàtics amb les famílies que hi conviuen. És el tercer mirall que l'espectador ha de construir-se per completar aquest meritori ambiciós i valent muntatge.

Jordi Bordes, Recomana, 14 juliol 2023.

Nedant entre tonyines

El darrer espectacle de la sempre interessant companyia sabadellenca Engruna Teatre, s´endinsa dins d´un terreny molt poc tocat a l´escenari. El procés industrial de la matança d´animals per poder satisfer les necessitats alimentaries de la humanitat. En concret ens introdueix al món de les tonyines, animal especialment apreciat per la seva sibarítica carn.

Dins el cor del món, està inspirada en la novel.la La mujer que buceó en el corazón del mundo, de l´escriptora mexicana Sabina Berman. Escrita en primera persona ens introdueix a la visió del món d´una nena autista, Karen Nieto i la seva evolució quan troba l´afecte i la comprensió que li havia mancat fins els 12 anys.

L´acció s´inicia a México. Isabella, dona de mitja edat, rep inesperadament en herència una importantíssima factoria de pesca, especialitzada en tonyines, Atunes Consuelo. Es trasllada a Mazatlán (estat de Sinaloa), a la riba de l’Oceà Pacífic, al nord de México. Queda sorpresa al comprovar que amb l´herència de la seva germana, no sols hi va la factoria creada per l´avi, si no també una nena adoptada que viu mig abandonada i en estat semisalvatge. La tia intentarà compaginar el fer-se càrrec del negoci amb la comprensió, respecte i educació de la noia.

En el pas del temps,  Karen anirà introduint-se en les diverses tasques de la factoria, des de fer d´arponera a esbudelladora. La seva ment privilegiada li permet, no sols memoritzar dates i dades, si no visualitzar millores de futur (obrir una nova fabrica al Japó), combinant realitat i pragmatisme. La seva sensibilitat busca donar, dins del seu tràgic destí, millors condicions de vida i de desenllaç a les tonyines i a altres sers animals destinats al mateix destí.

Les Engruna Teatre entusiasmades per a dur a escena la novel.la, es van veure encara més encoratjades amb la carta blanca i els ànims que els hi va donar la pròpia autora, en qui van connectar personalment en una breu estada a Madrid.

Ha estat un treball de més de dos anys, un treball en equip, coordinat per la directora i fundadora de la companyia, Mireia Fernández, treballant la dramatúrgia realitzada per la premiada Denise Duncan (Esta linda la mar, Negrata de merda) i enriquida per la experta mirada externa del reconegut Jokin Oregui (director fundador de l´excel.lent companyia Marie de Jong). Anna Farriol (Isabella) i Iría Corominas (Karen), les dues actrius que també es desdoblen en altres personatges, també han participat en les tasques creatives, com a membres plens d´Engruna Teatre en aquesta segona etapa.

Rajos làser, luminotècnia, ombres, màscares i una banda sonora amb la cirereta d´una il·lustrativa cançó, conformen una sensible, poètica, suggestiva i espectacular posta en escena. Caldria donar-li més potencia a la cançó per que el dia de l´estrena la lletra no s´escoltava amb la claredat necessària, i es fonamental. La música es d´Albert Ciurans. El disseny de llums es de Guillem Gelabert i el de so, de Jordi Sala.

En aquesta llarga i apassionant gestació han estat en contacte amb l´Associació Asperger de Catalunya i han tingut ocasió les actrius de nedar amb companyia de tonyines a una piscifactoria.

Un precís i preciós muntatge que ens invita a la reflexió sobre el món en que vivim. Sobre el tracte i el respecte que hauríem de tenir per la natura i la nostra relació amb els altres ser vius amb els que convivim o dels que ens beneficiem i dels seus sentiments i patiments. Més que a la mort en sí, els humans tenim por del dolor i així també cal pensar que els hi passa a tots els sers vius.

Ferran Baile, Recomana, 14 juliol 2023

Valentia i talent

El mal anomenat teatre familiar és un dels camps d’experimentació i innovació més importants i dinàmics de l’escena autòctona. I també és un dels àmbits on més risc assumeixen els creadors, un risc inherent al propi àmbit d’actuació però també, cada cop més sovint, un risc artístic i, fins i tot, estratègic. En d’altres paraules, en aquest segment de la programació és on més fàcilment hi trobareu propostes disruptives, creatives i agosarades.

N’és un bon exemple Dins el cor del món, la darrera producció d’Engruna Teatre, una formació que ja s’ha fet un lloc en el relleu de les que fins ara eren les grans companyies del sector a casa nostra.

D’entrada, el nou espectacle es dirigeix a un públic a partir dels 10 anys, un segment dificilíssim de trobar a les platees per una manca d’oferta que, al seu torn, sembla obeir a un canvi en els hàbits de consum cultural del col·lectiu en qüestió. Un peix que es mossega la cua però que, a la pràctica, obre un gap de mercat que les Engruna es proposen ocupar amb la seva nova proposta.

I de sortida, encara més risc. Dins el cor del mon és l’adaptació d’una novel·la per a adults, La mujer que buceó dentro del corazón del mundo, de la mexicana Sabina Berman, un text amb molts fronts, una trama ubicada en un context molt específic (la poderosa indústria tonyinera mexicana) i un dramatis personae poc convencional, començant pel fet que la protagonista és una persona amb autisme.

Afortunadament, Engruna ha convertit tots aquells esculls en oportunitats i ha fet un espectacle preciós en el fons i en la forma que demostra el seu excel·lent moment creatiu tot aprofundint en aquest estil amable, però a la vegada compromès i contundent, que tants bons resultats va donar ja, per exemple, a Sopa de pedres.

Dins el cor del món és la història de la Karen, una nena amb TEA que aconsegueix convertir-se en l’empresària tonyinera més important del món després que la seva tieta la rescatés de l’abandonament que patia per les seves capacitats diferents. Per bastir un text el més ajustat possible a la realitat, Engruna s’ha assessorat amb l’Associació Asperger de Catalunya, però també cal dir, i aquí una de les grans virtuts de la cosa, que l’obra no va sobre ales persones amb capacitats diferents sinó sobre com aquestes ens poden ensenyar als humans estàndards que hi ha una manera mes respectuosa de relacionar-nos amb el nostre entorn, humà i natural.

La dramatúrgia dosifica excel·lentment bé els diferents plans en què es mou l’argument i Mireia Fernández la basteix en una posta en escena plena de poesia, ajudada per un excel·lent espai sonor de Jordi Sala, una banda sonora preciosa d’Albert Ciurans, una il·luminació brutal de Guillem Gelabert i una magnifica escenografia mutant de Clàudia Vilà.

I en aquest context es mouen com peix en l’aigua, mai millor dit, les dues intèrprets, amb una feina completíssima. Iria Corominas entoma el repte d’una protagonista complexa amb una creació hibrida entre la interpretació i el moviment que aconsegueix fugir de tòpics d’aplaudiment fàcil. Anna Farriol demostra una varietat de registres extraordinària i treu un partit magnífic de les màscares estil Cia. Marie de Jongh (no en va el seu director, Jokin Oregi, signa la 'mirada externa' del muntatge) amb què diferents personatges secundaris entren en escena.

La nova aposta d’Engruna és una delícia. Dins el cor del món és un espectacle molt ben fet, molt respectuós, bonic (insistim-hi) i compromès.  Quan s’ajunten valentia i talent, els resultats poden ser, com és el cas, magnífics. I tot plegat a partir de 10 anys. I fins mes enllà dels 100, val a dir.
Marc Sabater, Recomana, 14 juliol 2023

